"วิฑูรย์" สั่ง โรงงานไหนทำคนตาย ให้ปิดชั่วคราวทันที
โพสต์ทูเดย์ - &#8220;วิฑูรย์&#8221; ร่อนหนังสืออุตสาหกรรมจังหวัดทั่วประเทศ เพิ่มมาตรการเข้มงวดโรงงานอุตสาหกรรมใดทำคนตายต้องหยุดดำเนินการทันทีภายใน 15-30 วันไม่ต้องผ่านกระบวนการตรวจสอบ
21 ธ.ค. 2552

โพสต์ทูเดย์ - “วิฑูรย์” ร่อนหนังสืออุตสาหกรรมจังหวัดทั่วประเทศ เพิ่มมาตรการเข้มงวดโรงงานอุตสาหกรรมใดทำคนตายต้องหยุดดำเนินการทันทีภายใน 15-30 วันไม่ต้องผ่านกระบวนการตรวจสอบ
นายวิฑูรย์  สิมะโชคดี  ปลัดกระทรวงอุตสาหกรรม  เปิดเผยว่า ขณะนี้ได้ส่งหนังสือเวียนไปยังอุตสาหกรรมจังหวัดทั่วประเทศใช้อำนาจตามพ.ร.บ.โรงงาน พ.ศ.2535  สั่งโรงงานอุตสาหกรรมต้องหยุดดำเนินการชั่วคราว หากมีอุบัติเหตุจนถึงขั้นมีคนงานเสียชีวิตไม่ว่าจะกรณีใดก็ตาม  เพื่อให้การแก้ไขปัญหาสามารถดำเนินการได้ทันที
ทั้งนี้ จากเหตุการณ์ก๊าซไฮโดรเจนซัลไฟด์รั่วภายในโรงงานไทยเรยอน จนทำให้มีผู้เสียชีวิตและบาดเจ็บนั้น แม้ล่าสุดจะมีคำสั่งให้ปิดโรงงานชั่วคราวไปแล้วเพื่อให้มีการปรับปรุง แต่ในทางปฏิบัติหากเกิดเหตุถึงขั้นมีผู้เสียชีวิตจะต้องเข้าไปตรวจสอบที่เกิดเหตุก่อนจึงจะดำเนินการใดๆได้
ปัจจุบันตามกฏหมายพ.ร.บ.โรงงานปี 2535 มีกฏหมาย 2 มาตรการที่ใช้ควบคุมการเกิดเหตุรุนแรงภายในโรงงาน คือ มาตรา 37 กำหนดไว้ว่า ผู้ประกอบกิจการโรงงานผู้ใดฝ่าฝืนหรือไม่ ปฏิบัติตามพ.ร.บ.โรงงานฯ หรือการประกอบกิจการโรงงานมีสภาพที่อาจก่อให้เกิดอันตราย ความเสียหายหรือความเดือดร้อนแก่บุคคลหรือทรัพย์สินที่อยู่ในโรงงานหรือที่อยู่ใกล้เคียงกับโรงงาน ให้พนักงานเจ้าหน้าที่มีอำนาจสั่งให้ผู้นั้นระงับการกระทำที่ฝ่าฝืนหรือแก้ไขหรือปรับปรุงหรือปฏิบัติให้ถูกต้องหรือเหมาะสมภายในระยะเวลาที่กำหนดได้  ในขณะที่มาตรา 39 กำหนดไว้ว่า ให้สามารถสั่งหยุดและปิดโรงงานได้ทันทีโดยพิจารณาบน 2 สาเหตุ ได้แก่ กิจการทำให้เกิดความรุนแรงมีอัตรายต่อทรัพย์และชีวิตประชาชน และ2. ผู้ประกอบไม่ดำเนินการตามมาตรา37 
แหล่งข่าวจากกรมโรงงานอุตสาหกรรม กล่าวว่า   กรณีที่เกิดเหตุก๊าซไฮโดรเจนซัลไฟด์รั่วในโรงงานของบริษัท ไทยเรยอน ซึ่งตั้งอยู่ในเขตประกอบการอุตสาหกรรม จ.สระบุรี นั้นเป็นตัวอย่างของการใช้กฏหมายให้ทันกับเหตุการณ์คือการสั่งหยุดดำเนินการตามมาตรา 39 เพราะหากใช้มาตรา 37 คือการลงไปตรวจสอบแล้วจึงสั่งหยุดอาจเกิดอันตรายมากขึ้น
อย่างไรก็ตาม หากมีการสั่งหยุดซึ่งถือเป็นการใช้อำนาจตามมาตรา 39 วรรค 1 แล้วกำหนดระยะเวลาให้แก้ไขเมื่อเจ้าหน้าที่ของกรมโรงงานฯไปตรวจแล้วยังไม่พบการแก้ไขให้สอดคล้องกับคำสั่งก็สามารถใช้มาตรา 39 วรรค 3 คือ การสั่งปิดดำเนินการ โดยหากเป็นโรงงานที่ได้รับใบอนุญาตประกอบกิจการจากกรมโรงงานฯ ก็ถือว่าถูกเพิกถอนใบอนุญาตทันทีแต่กรณีมีการปรับปรุงตามกำหนดก็ใช้อำนาจตามมาตรา 39 วรรค 2 คือเปิดดำเนินการได้ตามปกติ